Gandia obri les aules a la societat digital
13 setembre 2018

## Gandia obri les aules a la societat digital13 setembre 2018Última actualització: 14 juliol 2025

![](../gestion/img/_AO_7383-copia.jpg)  
  

**L’Alcaldessa de Gandia, Diana Morant**, acompanyada del **Subdirector General del Servei de Formació del Professorat de la Conselleria d’Educació, Pedro Sigler**; i el **Director del Campus de Gandia de la UPV, Jesús Alba**, ha presentat aquest matí el  **I Congrés TIC i Educació** que, sota el títol ‘L’aula oberta a la societat digital’, tindrà lloc al Campus de Gandia de la UPV els dies 5 i 6 d’octubre, i que està dirigit a professorat d’Infantil, Primària i Secundària.

Un Congrés que organitza la Generalitat Valenciana, el Cefire i la Direcció General de Tecnologies de la Informació i les Comunicacions, i en el qual col·labora l’Ajuntament de Gandia i el Campus de Gandia de la UPV en el marc de la Càtedra de Turisme Intel·ligent.

_“És un honor ser seu d’un Congrés que pretén ser un punt de trobada, d’intercanvi i de dinamització per al professorat de la Comunitat Valenciana, en el camp de les tecnologies aplicades a l’educació i l’aprenentatge. I a més, esdevé com una magnífica oportunitat per donar les pautes perquè l’aula s’òbriga de ple a la societat digital. Les tecnologies de la informació aplicades a l’educació formen ja part del present i s’endinsen en els centres educatius, per la qual cosa, els professors han de conèixer tot el potencial per adaptar l’ensenyament a la societat digital actual”_, ha explicat L’Alcaldessa.

Aquesta és la primera vegada que Gandia acull aquest tipus de Congrés, el que demostra, segons Morant,  “_que Gandia és una ciutat que s’està posicionant fermament com a ciutat de celebració de congressos i reunions de caràcter científic, tecnològic i educatiu. En este sentit, les universitats són les nostres aliades i ara també, el CEFIRE. La nostra ciutat és perfecta per reflexionar i compartir els avanços tecnològics en l’educació per tres motius fonamentals: Som Ciutat Educadora; de la Ciència i la Innovació, dins la Xarxa Innpulso del Ministeri d’Economia, Indústria i Competitivitat; Ciutat de Turisme de Congressos, ja que estem inclosos en la Spain Convention Bureau, la xarxa que agrupa a 54 ciutats de turisme de congressos d’Espanya”_.

Per la seua banda, Sigler ha explicat la importància que l’educació estiga també a l’avantguarda dels avanços tecnològics, en constant evolució, _“però també cal educar l’alumnat en l’ús adequat de les noves tecnologies. Per aconseguir-ho, és fonamental formar prèviament al professorat i, també les famílies”_.

Finalment, Alba ha destacat la importància d’aquest tipus d’iniciatives que posen en contacte la Universitat amb altres estadis de l’ensenyament. _“L’aula oberta enriquirà l’àmbit universitari. No cal perdre de vista, que l’alumnat de secundària després passarà a la Universitat i hem d’estar a la guait de les noves ferramentes de l’ensenyament i com es treballa la problemàtica del mal ús de les noves tecnologies interactives”_.

Fins al moment, ja hi ha més de 500 inscripcions al Congrés TIC i EDUCACIÓ, promogut des de l'àmbit TIC de la Conselleria d'Educació, format per les assessories TIC de la xarxa de CEFIRE i el Servei d'Informàtica per al Centres Educatius (SICE). Pretén ser punt d'encontre, d'intercanvi i de dinamització per al professorat valencià en el camp de les tecnologies aplicades a l'educació i l'aprenentatge i una porta per la qual obrir l'aula a la societat digital a través de l'actualització científica, didàctica i metodològica.

Les tecnologies de la informació i la comunicació aplicades a l'educació i l'aprenentatge són una realitat, per això és important que els/les docents tinguen una idea molt clara del potencial de cadascun dels recursos tecnològics al seu abast i així, amb les TIC, ajudar a organitzar el procés d'ensenyament-aprenentatge i l'espai i el temps a l'aula a través de la connexió amb la societat digital actual.

Objectius:

Posar de manifest la importància de les TIC en el procés d'ensenyament-aprenentatge.

Promoure la convivència i l'actualització científica, metodològica i didàctica amb tecnologies aplicades a l'educació i l'aprenentatge.

Donar a conèixer les assessories i la formació de l'àmbit TIC de la xarxa de CEFIRE de la Comunitat Valenciana.

Exposar i donar a conèixer les plataformes i sistemes de gestió, formació i comunicació de la Conselleria d'Educació.

Donar a conèixer els projectes desenvolupats pel Servei d'Informàtica per als Centres Educatius.

Compartir la recerca de tecnologies multimèdia interactives des d'àmbits universitaris.

Fer visibles, compartir i posar en valor les bones pràctiques educatives que tenen lloc en els nostres centres.

[Twittear](https://twitter.com/share)